  Майя Бывальцева Александр Бречалов Удмуртиысь йӧскалык политикая министрлэсь ужзэ быдэсъясе Эдуард Петровез юнматӥз. Со сярысь элькун тӧролэн но кивалтэтлэн пресс-службаез ивортӥз. Петров ужоскетаз 23-тӥ толсуре пыриз. Тодэ вайытом, удысэтлэн азьвыл кивалтӥсез Лариса Буранова ужоскетъёсызлэсь куштӥськиз Кун Думае депутатэ бырйиськеменыз валче. ВАТСАН Петров Эдуард Степанович вордскиз 1976-тӥ арын 14-тӥ толшоре. Ижысь гурт возёсъя кун академиез «Агроинженер» ӧнеръя йылпумъяз. 1997-2000 аръёсы – Можга ёросысь Учаысь нылпи спортшколалэн Бадӟым Сибы гуртысь ёзэтаз тренер-дышетӥсь;  2000-2003 аръёсы – Можгаысь ветеринарияя колледжын дышетӥсь; 2003-2005 аръёсы – Можгаысь нылпи спортшколалэн кивалтӥсез; 2005-2012 аръёсы – Можгаысь ветеринарияя колледжлэн кивалтӥсез;  2012-2014 аръёсы – «Удмуртская энергосбытовая компания» огазеяськонлэн Можгаысь ёзэтэзлэн начальникез;  2014-2016 аръёсы – «Удмуртская энергосбытовая компания» огазеяськонлэн Можгаысь филиалэзлэн кивалтӥсез;  2016-тӥ арын – «ЭнергосбытТ Плюс» огазеяськонлэн Можгаысь ёзэтэзлэн кивалтӥсез.  Удмуртиысь Кун Кенешлэн витетӥ ӧтчамаз депутат вал, озьы ик сизьыметӥ ӧтчамаз тодосъя, дышетонъя, лулчеберетъя, туризмъя но йӧскалык политикая ялан ужась ӧрилэн ёзчиез вал, та нуналъёсы депутатлэн ужоскетъёсызлэсь куштӥськиз. Со сяна, Эдуард Петров «Удмурт Кенеш» огазеяськонлэн исполкомезлэн ёзчиез, Можгаысь но Можга ёросысь ёзэтэзлэн кивалтӥсез, Россиысь финн-угор калыкъёслэн ассоциацизылэн ревизионной ӧриезлэн ёзчиез вал. Тегъёс: Ижкар Удмуртия йӧскалыкполитикаяминистерство йӧскалыкполитика  